## Poslovnik pravobranitelja za djecu

### NN 21/2005 (14.2.2005.), Poslovnik pravobranitelja za djecu

# PRAVOBRANITELJSTVO ZA DJECU

377

Na
temelju članka 20. stavka 1. Zakona o pravobranitelju za djecu (»Narodne
novine« broj 96 /2003), pravobraniteljica za djecu 17. veljače 2004. godine
donosi

## POSLOVNIK

### PRAVOBRANITELJA ZA DJECU

Članak
1.

Ovim
Poslovnikom uređuje se način i organizacija rada, unutarnji ustroj stručne službe
te druga pitanja od značaja za rad pravobranitelja za djecu.

Članak 2.

Primjenom Poslovnika osigurava se uredno i
pravovremeno obavljanje poslova pravobranitelja za djecu.

Pravobranitelj za djecu tumači odredbe ovoga
Poslovnika i daje upute za njegovu primjenu te brine o njegovoj pravilnoj
primjeni.

Članak 3.

Sjedište Ureda pravobranitelja za djecu je u Zagrebu.

Članak 4.

Pravobranitelja za djecu u slučaju spriječenosti
(bolesti, odsutnosti i sl.) zamjenjuje zamjenik pravobranitelja za djecu kojeg
on ovlasti.

Pravobranitelj
za djecu i njegovi zamjenici čine kolegij pravobranitelja za djecu, a službenici
Ureda sudjeluju u radu kolegija prema potrebi.

Članak
5.

Kolegij
pravobranitelja za djecu razmatra:

–
prijedlog proračuna pravobranitelja za djecu,

–
prijedlog financijskog plana pravobranitelja za djecu,

–
prijedlog poslovnika, pravilnika o unutarnjem redu i drugih akata koje na
temelju zakona i ovog Poslovnika donosi pravobranitelj za djecu,

–
nacrte izvješća Hrvatskom saboru o radu pravobranitelja za djecu,

–
nacrte akata koji predstavljaju poticaj za donošenje te izmjene i dopune zakona
i drugih propisa koji se odnose na prava djece ili kojima se uređuju pitanja od
značaja za djecu,

–
nacrte prijedloga mjera za izgradnju cjelovitog sustava zaštite i promicanja
prava i interesa djece te za sprječavanje štetnih djelovanja koja ugrožavaju
prava i interese djece,

– načine
upoznavanja i savjetovanja djece o ostvarivanju i zaštiti njihovih prava i interesa,
suradnje s djecom te poticanja djece na izjašnjavanje i uvažavanje njihovog mišljenja,

– načine
obavještavanja javnosti o stanju prava djece,

– načelna
i druga pitanja od značaja za djecu.

Unutarnje
ustrojstvo

Članak
6.

Ured
pravobranitelja za djecu ima Službu za stručne poslove i Službu za opće
poslove, s time da je voditelj svake od njih jedan od zamjenika pravobranitelja
za djecu.

Članak
7.

Služba
za stručne poslove:

– prati
usklađenost zakona i drugih propisa u Republici Hrvatskoj koji se odnose na zaštitu
prava i interesa djece s odredbama Ustava Republike Hrvatske, Konvencije o
pravima djeteta i drugih međunarodnih ugovora koji se odnose na zaštitu prava i
interesa djece,

– prati izvršavanje obveza Republike Hrvatske koje
proizlaze iz Konvencije o pravima djeteta i drugih međunarodnih ugovora koji se
odnose na zaštitu prava i interesa djece,

– prati primjenu svih propisa koji se odnose na zaštitu
prava i interesa djece,

– upoznaje i savjetuje djecu o načinu ostvarivanja i
zaštite njihovih prava i interesa, surađuje s djecom te potiče djecu na izjašnjavanje,

– obavlja stručne poslove u vezi s podnescima i
usmenim poticajima upućenim pravobranitelju za djecu,

– obrađuje predmete po uputama pravobranitelja za
djecu i njegovih zamjenika te izrađuje nacrte upozorenja, preporuka i
prijedloga,

– izrađuje
nacrte prijedloga za poduzimanje mjera za sprječa­vanje štetnih djelovanja koja
ugrožavaju prava i interese djece te nacrte akata kojima se zahtijevaju izvješća
o poduzetim mjerama,

– izrađuje
nacrte kaznenih prijava nadležnom državnom odvjetništvu u slučaju kada sazna da
je dijete izvrgnuto tjelesnom ili duševnom nasilju, spolnoj zlouporabi,
zlostavljanju ili izrabljivanju, zanemarivanju i nehajnom postupanju te nacrte
upozorenja nadležnom centru za socijalnu skrb s prijedlozima mjera za zaštitu
prava i interesa djece,

– prati
i proučava propise i probleme koji se javljaju u njihovoj primjeni te o tome
daje pravobranitelju za djecu mišljenja i prijedloge,

–
obavlja i druge poslove koje joj povjeri pravobranitelj za djecu.

Članak
8.

Služba
za opće poslove:

–
prikuplja sudsku praksu i pravna stajališta Ustavnog, Vrhov­nog i Upravnog suda
Republike Hrvatske koji se odnose na prava djece ili kojima se uređuju pitanja
od značaja za zaštitu prava i interesa djece,

–
evidentira i statistički obrađuje predmete koji se odnose na povrede pojedinačnih
prava djece te opće pojave i načine povreda prava i interesa djece,

–
prikuplja međunarodne dokumente, stručnu literaturu te druge podatke koji su od
značaja za zaštitu prava i interesa djece,

–
obavlja poslove u svezi sa zapošljavanjem te ostvarivanjem prava i dužnosti iz
radnog odnosa službenika i namještenika,

–
obavlja računovodstvene, knjigovodstvene i financijske poslove te brine o
zakonitoj provedbi važećih materijalno-financijskih propisa,

–
obavlja administrativno-tehničke poslove vezane uz ured­sko poslovanje,

–
obavlja poslove uspostave i održavanja informacijskog sustava,

–
organizira i brine o provođenju izdavačke djelatnosti,

– obavlja
druge poslove koje joj povjeri pravobranitelj za djecu.

Članak
9.

Broj
službenika i namještenika, raspored radnih mjesta s opisom poslova te uvjeta
koje moraju ispuniti za primanje u državnu službu, utvrđuju se pravilnikom o
unutarnjem redu sukladno Zakonu o državnim službenicima i namještenicima.

Posebne
postupovne odredbe

Članak
10.

Uredovno
vrijeme za primanje građana ili njihovih puno­moć­nika (u daljnjem tekstu:
stranke) utvrdit će se odlukom koju donosi pravobranitelj za djecu.

Djeca,
trudnice, invalidi, branitelji te stranke sa prebi­va­lištem ili boravištem
izvan Zagreba koje dođu izvan vremena utvrđenog odlukom iz stavka 1. ovoga članka
primit će se bez obzira na uredovno vrijeme utvrđeno za prijem stranaka. Na
isti način će se postupiti i u hitnim, kao i u drugim opravdanim slu­ča­jevima
kada postupanje ne trpi odgodu radi zaštite prava i interesa djece.

Članak
11.

Poticaj
za razmatranje pojedinačnog slučaja ugroženosti ili povrede prava i interesa
djeteta, kao i općih pojava na tom planu, kao i poticaj o načinu rješavanja
takvog pitanja može usmeno ili pismenim podneskom podnijeti svatko tko smatra
da su neko pravo ili interes djeteta ugroženi ili povrijeđeni.

Članak
12.

Stranke
primaju pravobranitelj za djecu, zamjenici pravobranitelja za djecu i
savjetnici koje odredi pravobranitelj za djecu ili njegovi zamjenici.

Članak
13.

U uredu
pravobranitelja za djecu predmete razvrstava i raspoređuje pravobranitelj za
djecu.

Članak
14.

Godišnji
plan rada odlukom donosi pravobranitelj za djecu najkasnije do kraja tekuće
godine za iduću kalendarsku godinu, a doneseni godišnji plan rada može se
tijekom godine mijenjati.

Članak
15.

Podnesci
pravobranitelju za djecu upućuju se na hrvatskom jeziku i latiničnom pismu.

Ako je,
pod uvjetima propisanim zakonom, u pojedinim jedinicama lokalne i područne
(regionalne) samouprave, uz hrvatski jezik i latinično pismo u službenu
upotrebu uveden i drugi jezik i drugo pismo, stranke koje imaju prebivalište na
području te jedinice lokalne i područne (regionalne) samouprave, mogu uputiti
podneske i na drugom jeziku ili drugom pismu.

Članak
16.

Pravobranitelj
za djecu uzet će u postupanje svaki podnesak ili usmeni poticaj iz kojeg
proizlazi da je u pojedinačnom slučaju došlo do ugroženosti ili povrede prava i
interesa djeteta kao i općih pojava na tom planu, kao i svaki poticaj o načinu
rješavanja takvog pitanja.

Članak
17.

Pravobranitelj za djecu na temelju podneska ili
usmenog poticaja stranke iz kojeg proizlazi da je u pojedinom slučaju došlo do
ugroženosti ili povrede prava i interesa djeteta kao i općih pojava na tom
planu kao i poticaja o načinu rješavanja takvog pitanja poduzima radnje kojima
je cilj zaštita prava i interesa djeteta.

Prilikom odlučivanja o načinu i opsegu postupanja
pravobranitelj za djecu će osobito imati u vidu značaj prava i interesa djeteta
koji su povrijeđeni ili ugroženi, mogućnost povrede prava i interesa većeg
broja djece, način i okolnosti pod kojima je došlo ili može doći do povrede
prava i interesa djeteta a imajući u vidu sve zakonske mogućnosti zaštite ugroženog
ili povrijeđenog prava i interesa djeteta kao i propise i pravila međunarodnog
prava.

Članak 18.

Pravobranitelj za djecu, zamjenici pravobranitelja za
djecu i savjetnici redovito će obilaziti i pregledavati prostorije i objekte u
kojima su smještena ili borave djeca te će vršiti uvid u način ostvarivanja
brige o djeci koja borave ili su privremeno odnosno trajno smještena kod fizičkih
i pravnih osoba i drugih pravnih subjekata na temelju posebnih propisa, a
osobito mjesta gdje su smještena djeca bez roditeljske skrbi, djeca s posebnim
potrebama, djeca s poremećajima u ponašanju i djeca počinitelji kaznenih djela.

Članak
19.

Godišnje
izvješće o radu za proteklu kalendarsku godinu pravobranitelj za djecu podnosi
Hrvatskom saboru do 31. ožujka tekuće godine.

Uredsko
poslovanje

Članak 20.

Uredskim poslovanjem osiguravaju se uvjeti za
pravilan rad i poslovanje Ureda pravobranitelja za djecu.

Uredsko poslovanje obuhvaća naročito:

– zaprimanje akata,

– upisivanje akata u odgovarajuće evidencije,

– razvrstavanje i raspoređivanje akata,

– dostavljanje akata u rad,

– administrativno-tehničku obradu akata,

– otpremanje akata,

– čuvanje i arhiviranje akata.

Članak 21.

O radnjama koje se odnose na uredsko poslovanje vode
se odgovarajuće evidencije u prijemnoj knjizi, upisniku predmeta, knjizi
unutarnjeg poslovanja, pomoćnim knjigama imenskog i predmetnog registra,
dnevnoj knjizi stranaka, knjizi otpreme te knjizi pismohrane, a sadržaj i način
vođenja tih evidencija utvrdit će svojom odlukom pravobranitelj za djecu.

Članak 22.

Radi zaštite prava i interesa djeteta pojedini
predmeti, podaci u predmetu mogu biti označeni određenim stupnjem tajnosti –
vrlo tajni, tajni i povjerljivi.

Stupanj tajnosti predmeta i podataka u predmetu kao i
pojedinih akata te način označavanja njihovog stupnja tajnosti odredit će
odlukom pravobranitelj za djecu.

Članak 23.

Dovršeni predmeti evidentiraju se u knjizi pismohrane
te se čuvaju na vrijeme utvrđeno odlukom pravobranitelja za djecu sukladno
posebnim propisima o zaštiti arhivske građe.

Članak 24.

Stranke koje su se pravobranitelju za djecu obratile
usmenim poticajem za razmatranje pojedinačnog slučaja ugroženosti ili povrede
prava i interesa djeteta kao i općih pojava na tom planu kao i usmenim
poticajem o načinu rješavanja takvog pitanja evidentiraju se u dnevnoj knjizi
stranaka u koju će se upisati datum, ime i prezime s adresom stranke, sadržaj
usmenih navoda stranke te što je poduzeto povodom njezinog usmenog poticaja.

Prijelazne
i završne odredbe

Članak
25.

Pravilnik
o unutarnjem redu pravobranitelj za djecu će donijeti u roku 60 dana od dana
kada Hrvatski sabor potvrdi ovaj Poslovnik.

Članak 26.

Odluke
iz članka 10. stavka 1. te odluke iz članaka 21. do 25. ovoga Poslovnika pravobranitelj
za djecu će donijeti u roku 30 dana od dana kada Hrvatski sabor potvrdi ovaj
Poslovnik.

Članak
27.

Ovaj
Poslovnik stupa na snagu danom objave u »Narodnim novinama« nakon što ga
potvrdi Hrvatski sabor.

Zagreb,
17. veljače 2004.

Pravobraniteljica za djecu
**Ljubica** **Matijevi****ć-Vrsaljko**, v. r.

if !supportEmptyParas endif

Ostalo, NN 21/2005-377